SKRIFTLIG FORESPØRGSEL E-3894/02

af Erik Meijer (GUE/NGL) til Kommissionen

(14. januar 2003)

Om: Afskæring af Nederlandene fra fjerntogstrafik ved nedlægning af direkte forbindelser til det tyske nattogsnet

1. Har Kommissionen kendskab til, at de gennemgående tog mellem Hengelo (NL) og Bad Bentheim (D) fra den 15. december 2002 er begrænset til fire daglige returforbindelser på strækningen Amsterdam-Amersforrt-Osnabrück-Hannover-Berlin, og at der ikke længere kører nattog som hidtil på denne strækning til Berlin eller direkte tog til Prag, Warszawa og København, således at forbindelsen til og fra Nederlandene ved tidlige togafgange, sene togafgange og alle nattog i østlig og nordlig retning er blevet forlagt til den lange omvej over den tyske by Duisburg, der ligger langt sydligere, hvor der også er forbindelsesmuligheder til erstatningstog for de nedlagte nattog fra Nederlandene til Østrig og Italien?

2. Har Kommissionen kendskab til, at ventetiden fra den 15. december 2000 ved omstigning fra den tyske jernbanes nattog fra København, Berlin og Prag i Duisburg (ankomst 6.04) til tog i retning mod Amsterdam er steget fra 23 minutter til 2 timer og 51 minutter (afgang 8.55) og at ventetiden i den anden retning (ankomst 21.05, afgang 23.18) er steget fra 26 minutter til 2 timer og 13 minutter?

3. Har Kommissionen endvidere kendskab til således som det fremgår af den nederlandske køreplan, hvilket bekræftes i manglen på enhver henvisning til tyske køreplaner at man mellem Nederlandene og Duisburg ikke kan benytte det eneste nattog, som efter nedlæggelsen af forbindelsen til Østrig og Italien endnu kører over den nederlandske-tyske grænse, nemlig City Night Line nr. 306/307 fra og til München og Zürich (ankomst 22,56, afgang 6.57), og at der næsten hver halve time mellem kl. 6.20 og 00.20 kører tog fra Duisburg til Emmerich ved den nederlanske grænse, men at der ingen forbindelse findes til det nederlandske jernbanenet?

4. Hvorledes kan Kommissionen bidrage til igen at skaffe adgang til de tog, der kører i Tyskland og videre, nemlig den tyske forbundsbanes nattog, CNL og det polske Jan Kiepura, ved at genetablere egnede grænseoverskridende forbindelser fra og til Nederlandene, f.eks. ved at genetablere og udbygge forbindelsen via Bad Bantheim, videreførelse af nærtrafiktog fra Emmerich til Nederlandene og fuldstændig adgang til togparret CNL 306/307 for de personer, som skal stige om i Duisburg?

Samlet svarafgivet på Kommissionens vegne af Loyola de Palaciopå skriftlige forespørgsler E-3894/02 og E-3895/02

(28. februar 2003)

Kommissionen er generelt klar over ændringerne i fartplanerne for den internationale jernbanepassagerservice. Køreplansændringen pr. 15. december 2002 har givet anledning til at nedlægge en række forskellige internationale fjernpassagertogforbindelser ophøre.

Kommissionen beklager forringelsen af serviceniveauet. Imidlertid foreligger der på indeværende tidspunkt intet samlet billede over udviklingen i antallet af internationale jernbaneforbindelser.

Der er forskellige markedssegmenter, som er relevante for de internationale passagertogforbindelser. Markedssegmentet for højhastighedsforbindelser har de bedste udsigter for at udvikle sig til en indtægtsgivende forretning og vil kunne drage fordel af en omfattende udvidelse af nettet frem til 2010. Det konventionelle fjerntogsforbindelsessegment er i dag sårbart som følge af for lav rentabilitet, konkurrence fra lavprisflyselskaber og som resultat af dårligt koordineret samarbejde mellem jernbaneselskaberne. For så vidt angår nærtogsforbindelserne på tværs af grænserne, er situationen mere blandet og i høj grad afhængig af, om de offentlige myndigheder på begge sider af grænsen har indgået offentlige servicekontrakter eller ej. Det er i dag meget vanskeligt at finde en god model for et grænseoverskridende samarbejde mellem de forskellige offentlige myndigheder.

Kommissionen er i gang med en række initiativer med henblik på at forbedre den nuværende situation med hensyn til international jernbanepassagerservice på kortere til mellemlang sigt:

- Den har allerede vedtaget et ændret forslag om offentlige servicekontrakter(1), hvori bl.a. indgår muligheden for at udvide den offentlige service på tværs af grænserne, og afslag på en sådan udvidelse skal begrundes (artikel 4a, stk. 2);

- i sit arbejdsprogram for 2003 har Kommissionen planlagt at forelægge et forslag til forordning om passagerers rettigheder og pligter i forbindelse med internationale togforbindelser, som Kommissionens tjenestegrene allerede har offentliggjort et høringsdokument i oktober 2002. Dette initiativ bør kunne indvirke på servicekvalitetsniveauet og den indbyrdes sammenhæng mellem de forskellige togforbindelser. Indførelse af høring af passagerorganisationerne om sådanne køreplansændringer kan indgå som led i denne proces(2);

- herudover vil Kommissionen fremsætte forslag til direktiv om yderligere åbning af det internationale jernbanemarked for personbefordring. Dette skulle kunne forbedre sektorens konkurrenceevne og gøre den mere forbrugerorienteret.

(1) Ændret forslag til Europa-Parlamentets og Rådets forordning om medlemsstaternes håndtering af krav om offentlig service og indgåelse af krav om offentlig service inden for personbefordring med jernbane og ad vej og indre vandveje, af 21.2.2002, KOM(2002) 107 endelig udg.

(2) Kommissionen har offentliggjort et konsultationsdokument herom, jf. netside (website) http://europa.eu.int/comm/transport/rail/library/consultation.pdf.